Ansamblul MUGUREL la 20 de ani de activitate

Deja de două decenii activează acest cunoscut ansamblu popular de dansuri la căminul cultural din Pătrăuții de Jos. Nu o dată am scris despre acest colectiv, care până la pandemie și război, participa aproape la toate manifestările culturale din ținut, dar și la numeroase festivaluri, concerte, sărbători, date importante, jubilee ale anumitor localități, atât din Ucraina, dar și din România. S-au învrednicit de zeci de diplome, trofeie, premii, aprecieri din partea gazdelor. Cu câțiva ani în urmă, s-au învrednicit de titlul Ansamblu popular.

La 10 ani de activitate ai Ansamblului Mugurel, am scos de sub tipar cartea cu titlul Ansamblul Mugurel la 10 ani de activitate. Mulți pătrăuceni, dar și oaspeți veniți din diferite părți, țin minte ce concerte aveau loc până la încercările prin care trecem acum, susținute de acest colectiv, la hramurile satului, la sărbătorile de iarnă, la alte sărbători creștine sau date importante. Zeci de copii ai pătrăucenilor noștri au participat pe parcursul celor două decenii învățând frumoasa artă a dansului popular. În permanență, la căminul cultural din satul nostru de baștină, activează trei grupuri de dansatori: mică, mijlocie și mare. Cam 80-90 de copii, activează în cele 3 grupuri.

Cele mai felurite dansuri în stil național, specifice zonei respective, sunt învățate de micii dansatori. Hora, Sârba, Bătuta, Ardeleanca, Brâul, Învârtita, Hora de pe Sirețel… iată doar câteva dintre denumirile acestor dansuri populare de o frumusețe rară, ce încântă publicul de circa două decenii. Marele merit și succesele acestui prestigios colectiv se datorează celor două lucrătoare ale căminului cultural.

Două doamne deosebite, care muncesc cu ardoare pentru ca satul nostru, cultura, tradițiile, obiceiurile strămoșești să nu dispară în această frumoasă localitate românească de pe Valea Siretului. Doamna Larisa Popescu-Chedic, directoarea căminului cultural, cu o vechime de muncă de peste trei decenii. Alături de ea, deja de peste 16 ani muncește cu ardoare și colega ei, conducătoarea artistică, Natalia Balan. În permanență, pe orice anotimp, după lecții, sau în zilele libere, în holul căminului cultural au loc repetiții.

E nevoie de multă atenție, energie, pricepere, răbdare, muncă… pentru ca mai ales grupurile începătoare să însușească figurile noilor dansuri. În afară de dansuri, doamnele Larisa și cu Natalia pregătesc elevi pentru diferte concursuri, pentru manifestări culturale, omagieri, date importante ale satului și liceelor din care fac parte. De aceea, nu numai dansuri, dar și recitaluri poetice, compoziții literare, monologuri, scenete, improvizații, pregătesc doamnele cu discipolii lor. Nu în zadar, au zeci de mulțumiri, diplome, foi de laudă de la diferite manifestări la care au participat și participă. De câțiva ani, vara pleacă la odihnă în taberele de vară ARC, din România, proiect finanțat de DRP.

Aici, de asemenea tinerii pătrăuceni, la ceremoniile de deschidere sau închidere, demonstrează talentul lor deosebit. Au susținere copiii din acest colectiv din partea părinților, a profesorilor, mai ales că participă copii din trei sate. I-au ajutat în acești ani, doamna Aurica Bojescu, secretara responsabilă la Comunitatea românească din Ucraina, dar mai eles în ultima vreme, domnul Laurențiu Dragomir, președintele Asociației APP din București. Domnia sa le-a ajutat la procurarea unor atribute ale costumației, la reparația scenei.

Deja de vreo 3 ani, le organizează excursii, vara, în capitala țării, а finanțat plecări ale copiilor la munte, la mare, în excursii prin țară. Atunci când e nevoie de a face curățenie, de ajuta la anumite lucrări de amenajare fie la căminul cultural sau în împrejurimile lui, pe aleea principală a satului, la monumentele sau crucile simbolice aflate în curtea primăriei, pe teritoriul cimitirului vechi, copiii din ansamblu, dar și părinții lor dau o mână de ajutor. Am putea multe povesti despre activitatea și succesele acestui prestigios colectiv de artiști amatori de pe Valea Siretului. Nu ne rămâne decât să le dorim succese, putere de muncă conducătoarelor, pace, sănătate, noi realizări și tot binele Pământului.

Eleonora Schipor

Contents